Afrikaans – Page 2 – Nico Baird
Posted on April 26, 2007 by nicobaird
DIE afgelope twee maande het ek weer besef dat indien ek ClickKliek se webblad effektief wil bestuur en ook uitbrei, ek advertensies op die blad sal moet toelaat.
Die web het ‘n uiters belangrike bron van bemarking vir enige onderneming in die wêreld geword. Die teikenmark het verander van mense in ‘n dorp of streek na mense oor die wêreld heen.
‘n Onderneming wat effektief sy teenwoordigheid op die web vestig, kan maklik sy kliënte-basis weekliks verdubbel. As voorbeeld kan ek een van die advertensies op die ClickKliek-blad gebruik.
Voordat ek die advertensie op die webblad gesit het, het ek nog nooit van DChoc gehoor nie, maar nadat ek die webblad besoek het, het ek onmiddellik ‘n bestelling geplaas. Die ongelooflikste geskenke wat ek in jare gesien het. Werklik iets spesiaal en ideaal vir daardie situasies waar jy weet jy verkeerd was en net nie weet hoe om die vrede te herstel nie.
Die beste deel is dat jy as eienaar van ‘n onderneming nie eens nodig het om webbladsye te besoek en te onderhandel met die webbladeienaars nie.
Jy gaan bloot na een van ‘n aantal webbemarkingsmaatskappye en teken in op een van hul bemarkingspakkette.
Honderde webbladeienaars het reeds ingeteken om hierdie dienste op hul webbladsye te bemark. Die eienaars van die webbladsye kry dan kommissie uit suksesvolle verkope. Hierdie kommissie word deur die verkoper bepaal.
Posted in Afrikaans, Blogs, Internet, Online, South Africa
Goedkoper Internet bly ‘n droom
EK sit vroeër die week en luister na een van my gunsteling-“podcasts” uit Amerika. Een van die stories wat onder bespreking was, was hoe ontevrede kliënte was met een van die Amerikaanse internetdiensverskaffers wat ‘n onbeperkte internetopsie aan kliënte bied, maar eintlik was hierdie opsie se beperking 200 GIG per maand.
My eerste reaksie was natuurlik dat ek nie kan glo dat enigiemand soveel data in ‘n maand kan aflaai nie, maar dan besef ek dat die spoed waarteen Amerikaners inligting van die net kan aflaai 10 of 20 keer vinniger is as die spoed wat ons in Suid-Afrika beskikbaar het.
Baie Amerikaanse internetgebruikers huur flieks op die internet en laai dit af, soos wat ons ‘n DVD sou gaan huur by ons naaste videowinkel.
Ons het beperkings van 3 GIG of 10 GIG per maand en dit is onbetaalbaar duur. ‘n Soortgelyke diens in Amerika kos sowat R300 per maand en sluit alles in: van jou lynhuur tot die diensverskaffer se tarief.
‘n Jaar gelede was ek oortuig daarvan dat ons binne een jaar aansienlike prysverlagings sal sien, maar die prysverlagings was minimaal.
Selfs die nuwe toetreders tot die mark moet hul pryse tans nog hoog hou om die infrastruktuur daar te stel. Ek wonder soms of die maatskappye wat in beheer is van hierdie netwerke besef dat hul honderde nuwe intekenaars sal kry indien hulle net hul pryse effens laat daal. Hul winste behoort dan aansienlik toe te neem aangesien hulle dalk minder wins per enkel intekenaar maak, maar uit die groot aantal intekenaars groter winste sal toon.
Ons sit nog ons hoop in ICASA, maar tot op hede was daar nie veel vordering nie.
Posted in Afrikaans, Internet
WINDOWS VISTA is uiteindelik hier. Die afgelope paar maande was ek een van die Beta-toetsers van hierdie nuwe weergawe van Windows en uit die staanspoor was ek opgewonde.
Ek het gevoel ek was meer produktief met hierdie weergawe – daar is honderde funksies wat my lewe baie makliker gemaak het. Windows Vista sal binnekort oral in Suid-Afrika beskikbaar wees en ek sal een van die eerste ouens in die ry wees om die finale weergawe te koop en op my rekenaar te installeer. Indien jy in die mark vir ‘n nuwe rekenaar is, is dit ‘n goeie idee om seker te maak dat jy van vandag af slegs ‘n rekenaar koop wat reeds Windows Vista op het. Indien nie, sal jy in ‘n later stadium dalk wil opgradeer en dan sal dit jou heelwat meer kos.
Indien jy nie seker is of jou rekenaar geskik is vir Windows Vista nie, kan jy na die Windows-webblad gaan (die skakel is op www.clickkliek.com) om dit te toets.
Ek het Dinsdag ‘n aantal mense toegespreek oor tegnologie en Web 2.0 en toe ek die uitreiking van Windows Vista noem, was daar een baie ontevrede gesig.
Hy het Maandag ‘n duur skootrekenaar gekoop en die verkoopspersoon het nie aan hom verduidelik dat Windows Vista binne die volgende week beskikbaar gaan wees nie. As hy dan nóú wil opgradeer na Windows Vista, gaan dit sy sak ruk.
Afrikaanssprekendes sal ook baie gelukkig wees oor die feit dat Windows Vista ook in Afrikaans beskikbaar sal wees.
Posted in Afrikaans, Microsoft, Vista
IN vandag se gejaagde lewe is dit baie moeilik om werklik te gaan sit en ‘n boek te lees.
En soms voel dit dat jy tyd mors as jy nie iets lees wat met jou werk verband hou nie.
Ons lees egter elke dag honderde e-posse en daar is altyd tyd om te kyk watter nuwe e-posse vir ons wag.
As ‘n mens nou net die twee kon kombineer.
Wel, jy kan. Een van die nuwe opkomende internet-konsepte of -dienste wat onlangs begin het, maar wat daagliks groei, is DailyLit.com.
Hierdie diens neem die hele boek en deel dit in stukkies op.
Jy ontvang dan elke dag ‘n gedeelte van die boek.
Jy ontvang net genoeg om vinnig nog ‘n stukkie van die boek te lees.
Môre ontvang jy die volgende gedeelte.
As jy op ‘n dag meer tyd het, kan jy ook dadelik vir nog ‘n deel van die boek vra deur op ‘n skakel, in die e-pos wat jy ontvang het, te kliek.
Wanneer jy www.DailyLit.com besoek, kan jy deur die databasis gaan en uit ‘n hele reeks klassieke boeke kies.
Boeke soos Alice in Wonderland, Frankenstein, Sherlock Holmes en Gulliver’s Travels is maar ‘n paar van die boeke wat beskikbaar is.
Jy kies dan die boek uit hierdie versameling wat jy graag wil lees.
Volgende moet jy besluit hoe gereeld jy dele uit die boek wil lees.
Daagliks, net van Maandag tot Vrydag of dalk elke tweede dag? Vul jou e-posadres in en sluit aan.
Jy sal dan op ‘n gereelde grondslag, soos deur jou bepaal, ‘n paar paragrawe van die boek ontvang. Voordat jy dit weet, het jy die hele boek gelees.
Die diens is gratis, so gaan sluit sommer vandag aan en begin jou volgende boek stukkie vir stukkie lees.
Posted in Afrikaans, Websites